Rusija se bori protiv alkoholizma
Ruski predsjednik Dmitrij Medvedev uveo je nova ograničenja na prodaju piva i sličnih alkoholnih pića, s ciljem da smanji sve veći broj
Rusija ima najveći broj konzumenata alkohola po broju stanovnika u svijetu. Prosječni Rus popije 18 litara alkohola godišnje, što je dvostruko više od maksimalne količine koju Svjetska zdravstvena organizacija smatra zdravstveno prihvatljivom. Medicinski časopis Lancet izvijestio je prošlog mjeseca da su bolesti vezane uz alkohol uzrokovale oko polovice svih smrtnih slučajeva u Rusiji, kod stanovništva u dobi od 15 do 54 godine. U borbi protiv ovog problema, ruski predsjednik Dmitrij Medvedev objavio je uvođenja zabrane prodaje piva u limenkama ili bocama većim od jedne trećine litra. Ovo novo ograničenje odnosi se samo na takozvana „slabija alkoholna pića“, ali ne i na vino, votku i druga takozvana „jača alkoholna pića“. Voditelj istraživanja pri New Eurasia Foundation, Andrei Kortunov, kaže da ga ne iznenađuje činjenica da je gospodin Medvedev uveo ovakvu mjeru: "To je u Rusiji tradicija. Gotovo svaki novi čelnik koji dođe na vlast u Moskvi želi riješiti ovo pitanje. Svi mi znamo da je to problem u ovoj državi, i da se nešto mora poduzeti". No, neki kažu da ova mjera neće riješiti stvarni problem. Ana Boguslavskya mlada je Ruskinja, koja živi u Moskvi, i voli noćni život. Kaže da često ide u barove i noćne klubove, te misli da ovo ograničenje neće biti učinkovito, te da će ljudi jednostavno kupovati više boca, i tako dobiti istu količinu piva. Andrei Kortunov slaže se i kaže da ova mjera neće potaknuti ljude da manje piju. Dodaje da ovakav vladin napor da se smanji potrošnja piva neće riješiti stvarni problem u Rusiji: "Pivo nije jedino alkoholno piće koje Rusi piju u prevelikim količinama. Mislim da je jedan od razloga to što većinu proizvodnje piva sada kontroliraju strane kompanije". Rusija je peto najveće svjetsko tržište piva. Danski proizvođač piva, kompanija Carlsberg drži oko 41 posto ovog tržišta, a analitičari predviđaju da je ostatak tržišta pod kontrolom drugih stranih i domaćih proizvođača. Ruska vlada također je predložila mjeru kojom bi se porez na pivo povećao u prosjeku za 50 posto između 2010 i 2012 godine. Ova mjera već je utjecala na kompaniju Carlsberg, koja proizvodi najpopularnije pivo u Rusiji, Baltica, i čije su dionice nedavno pale na najnižu razinu u posljednja četiri tjedna. Gospodin Kortunov kaže da se Kremlj mora pozabaviti stvarnim korijenom ovog problema: "Moramo učiniti nešto po pitanju obrazovanja i prosvjetljenja ljudi. Moramo stvoriti infrastrukturu koja bi dozvolila ljudima da odlaze u sportske i fitnes centre, i promovirati zdravi način života". Svetlana Andreeva, 25-godišnja stanovnica Moskve kaže da je promoviranje sporta dobra strategija, no da se njome potiče pretežno mlade ljude, te da takva inicijativa neće riješiti problem alkoholizma kod 55-godišnjaka, čiji životi nisu tako zabavni. Gospodin Kortunov dodaje da sumnja da će ovakva vladina inicijativa imati nekog stvarnog utjecaja na problem alkoholizma. Ako je povijest indikator, gospodin Kortunov mogao bi biti u pravu. 1985, sovjetski čelnik, Mikhail Gorbachev naredio je dramatično smanjenje proizvodnje vina i alkohola, te uveo striktnu kontrolu konzumiranja alkohola na javnim mjestima. Ova mjera dovela je do masovnog povećanja ilegalne proizvodnje nisko kvalitetnog alkohola koji su ljudi proizvodili u svojim domovima.